title: DELEGIRANA DIREKTIVA KOMISIJE (EU) .../… o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za određene spojeve olova i šesterovalentnog kroma u električnim i elektroničkim sklopovima za iniciranje eksploziva za civilnu (profesionalnu) uporabu

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (Direktiva 2011/65/EU) u pogledu izuzeća za posebne primjene koje sadržavaju olovo i šesterovalentni krom.

               Direktivom 2011/65/EU ograničava se uporaba određenih opasnih tvari u električnoj i elektroničkoj opremi, kako je predviđeno njezinim člankom 4. Na snagu je stupila 21. srpnja 2011.

               Trenutačno su u Prilogu II. Direktivi 2011/65/EU popisane sljedeće ograničene tvari: olovo, živa, kadmij, šesterovalentni krom, polibromirani bifenili (PBB) i polibromirani difenil-eteri (PBDE), bis(2‑etilheksil)ftalat (DEHP), butil-benzil-ftalat (BBP), dibutil-ftalat (DBP) i diizobutil-ftalat (DIBP). U prilozima III. i IV. Direktivi 2011/65/EU navode se materijali i komponente električne i elektroničke opreme za posebne primjene koji su izuzeti iz ograničenja za tvari iz članka 4. stavka 1. te direktive.

               Člankom 5. predviđa se prilagođavanje priloga III. i IV. znanstvenom i tehničkom napretku (uvrštavanje, obnavljanje, izmjene i ukidanje izuzeća). U skladu s člankom 5. stavkom 1. točkom (a) izuzeća se trebaju uvrstiti u priloge III. i IV. samo ako to uvrštavanje ne narušava zaštitu okoliša i zdravlja predviđenu Uredbom (EZ) br. 1907/2006 (Uredba REACH)
                  2
                i ako je ispunjen bilo koji od sljedećih uvjeta: njihova eliminacija ili zamjena putem izmjena u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, pouzdanost zamjenskih tvari nije osigurana ili postoji vjerojatnost da ukupni negativni učinci zamjenskih rješenja na okoliš, zdravlje i sigurnost potrošača prevladaju koristi od tih zamjenskih rješenja za okoliš, zdravlje i sigurnost potrošača.

               Pri donošenju odluka o izuzećima i njihovu trajanju u obzir se uzimaju i dostupnost zamjena i njihov socioekonomski utjecaj, a ujedno se pri donošenju odluka o trajanju izuzeća u obzir uzima mogući učinak na inovacije. Kada je to relevantno, uzima se u obzir ukupan učinak izuzeća tijekom cijelog životnog ciklusa proizvoda.

               Nadalje, člankom 5. stavkom 1. propisuje se da Europska komisija (dalje u tekstu „Komisija”) putem pojedinačnih delegiranih akata u skladu s člankom 20. uvrštava materijale i komponente električne i elektroničke opreme za posebne primjene u popise iz priloga III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za odobrenje, obnavljanje i opoziv izuzeća.

               2.SAVJETOVANJA PRIJE DONOŠENJA AKTA

               Od objave Direktive 2011/65/EU Komisija je od gospodarskih subjekata zaprimila brojne
                  3
                zahtjeve, u skladu s odredbama članka 5. stavka 3. i Priloga V., za izdavanje novih i obnavljanje postojećih izuzeća.

               Komisija je u siječnju 2018. zaprimila zahtjev za novo izuzeće za uporabu spojeva olova i šesterovalentnog kroma u električnim i elektroničkim sklopovima za iniciranje eksploziva za civilnu (profesionalnu) uporabu (zahtjev br. 2018 – 2).

               Kako bi ocijenila zahtjev za izuzeće, Komisija je pokrenula studiju za provođenje potrebne tehničke i znanstvene procjene, uključujući sedmotjedno otvoreno internetsko savjetovanje
                  4
                s dionicima o zahtjevu. U savjetovanju s dionicima primljena su dva odgovora.

               Objavljeno je završno izvješće koje sadržava procjenu zahtjeva
                  5
               ; dionici su obaviješteni.

               Komisija se zatim na sastanku stručnjaka 21. listopada 2019. savjetovala sa stručnom skupinom država članica za delegirane akte na temelju Direktive 2011/65/EU. Stručnjaci su se složili s predstavljenim nacrtom, s tim da je velika skupina stručnjaka ostala suzdržana. Poduzeti su svi propisani koraci u vezi s izuzećima za ograničenja tvari u skladu s člankom 5. stavcima od 3. do 7
                  6
               . U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Primjedbi nije bilo. Vijeće i Europski parlament obaviješteni su o svim aktivnostima.

               U završnom izvješću posebno su istaknute sljedeće tehničke informacije i ocjene:

               ·Električni i elektronički sklopovi za iniciranje dio su električnih i elektroničkih detonatora koji se prvenstveno upotrebljavaju u djelatnostima vađenja minerala (kao što su građevinsko kamenje, rude i plemeniti metali), građevinarstva i rušenja (kao što su bušenje tunela, rušenje dimnjaka i zgrada). Električni i elektronički sklopovi za iniciranje također se koriste u komponentama integriranih sustava za spašavanje koji se koriste za npr. saniranje učinaka poplava, uklanjanje opasnih snježnih nanosa, razbijanje leda na plovnim putovima ili uklanjanje srušenih stabala. Spojevi olova i šesterovalentnog kroma sadržani su u bitnim dijelovima električnih i elektroničkih sklopova za iniciranje kao što su električni detonatori, inicijalna eksplozivna punjenja i pirotehnički usporivači sa zadrškom.

               ·Trenutačno na tržištu nisu dostupne alternative za olovov diazid, olovni stifnat, olovni dipikramat, narančasto olovo (olovni tetroksid) niti za olovni dioksid u električnim i elektroničkim sklopovima za iniciranje, kao ni za barijev kromat u pirotehničkim usporivačima sa zadrškom u električnim i elektroničkim sklopovima za iniciranje koje bi ispunile sve ključne zahtjeve potrebne za siguran rad električnih i elektroničkih sklopova za iniciranje.

               Primjene na koje se odnosi zahtjev za izuzeće razvrstane su u kategoriju 11.
                  7
               ; zahtjev za izuzeće stoga se odnosi na Prilog III. Direktivi 2011/65/EU. Kako bi se osiguralo da zatraženo izuzeće ne narušava zaštitu okoliša i zdravlja predviđenu Uredbom REACH, u skladu s člankom 5. Direktive 2011/65/EU u tekstu izuzeća navode se relevantni spojevi olova i šesterovalentnog kroma. Nadalje, zahtjev za izuzeće ispunjava barem jedan relevantni kriterij iz članka 5. stavka 1. točke (a): budući da za predmetne primjene trenutačno nisu dostupne pouzdane alternative niti je vjerojatno da će se uskoro pojaviti na tržištu, opravdano je odobravanje izuzeća s maksimalnim razdobljem valjanosti od pet godina. Budući da pouzdane zamjenske tvari još nisu dostupne, ne očekuju se negativni socioekonomski utjecaji zamjene u tom razdoblju. Ne očekuje se ni da će odobreno razdoblje valjanosti negativno utjecati na inovacije.

               3.PRAVNI ELEMENTI DELEGIRANOG AKTA

               Delegiranom direktivom odobrava se izuzeće od ograničenja iz članka 4. stavka 1. za uporabu posebnih spojeva olova i šesterovalentnog kroma u posebnim primjenama, koje treba uvrstiti u Prilog III. Direktivi 2011/65/EU.

               Kako je propisano Direktivom 2011/65/EU te posebno u skladu s relevantnim zahtjevima iz njezina članka 5. stavka 1. točke (a), instrument je Delegirana direktiva.

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive 2011/65/EU te postupkom utvrđenim tom direktivom za prilagodbu priloga III. i IV. znanstvenom i tehničkom napretku.

               U skladu s načelom proporcionalnosti, ova mjera ne prelazi ono što je potrebno za ostvarivanje njezina cilja.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 15.1.2021.

               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za određene spojeve olova i šesterovalentnog kroma u električnim i elektroničkim sklopovima za iniciranje eksploziva za civilnu (profesionalnu) uporabu

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  8
               , a posebno njezin članak 5. stavak 1. točku (a),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na izuzete primjene navedene u Prilogu III. toj direktivi.

               (2)Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Olovo i šesterovalentni krom su ograničene tvari navedene u Prilogu II. Direktivi 2011/65/EU.

               (4)Komisija je 19. siječnja 2018. primila zahtjev u skladu s člankom 5. stavkom 3. Direktive 2011/65/EU za uvrštenje izuzeća na popis u Prilogu III. toj direktivi za uporabu spojeva olova i šesterovalentnog kroma u električnim i elektroničkim sklopovima za iniciranje eksploziva za civilnu (profesionalnu) uporabu (dalje u tekstu „zatraženo izuzeće”).

               (5)U skladu s člankom 5. stavkom 7. Direktive 2011/65/EU u okviru ocjenjivanja zahtjeva provedena su savjetovanja s dionicima. Primjedbe zaprimljene tijekom tih savjetovanja objavljene su na posebnoj internetskoj stranici.

               (6)Spojevi olova i šesterovalentnog kroma sadržani su u bitnim dijelovima električnih i elektroničkih sklopova za iniciranje kao što su električni detonatori, inicijalna eksplozivna punjenja i pirotehnički usporivači sa zadrškom. Električni i elektronički sklopovi za iniciranje dio su električnih i elektroničkih detonatora koji se prvenstveno upotrebljavaju u djelatnostima vađenja minerala, građevinarstva i rušenja te u komponentama integriranih sustava za spašavanje.

               (7)Trenutačno na tržištu nisu dostupne alternative za olovov diazid, olovni stifnat, olovni dipikramat, narančasto olovo (olovni tetroksid) niti za olovni dioksid u električnim i elektroničkim sklopovima za iniciranje, kao ni za barijev kromat u pirotehničkim usporivačima sa zadrškom u električnim i elektroničkim sklopovima za iniciranje koje bi ispunile sve ključne zahtjeve potrebne za siguran rad električnih i elektroničkih sklopova za iniciranje.

               (8)Zbog nedostatka alternativa, zamjena ili eliminacija olovnog diazida, olovnog stifnata, olovnog dipikramata, narančastog olova (olovni tetroksid), olovnog dioksida i barijevog kromata u određenim komponentama električnih i elektroničkih sklopova za iniciranje znanstveno je i tehnički neizvediva. Izuzeće je u skladu s Uredbom (EZ) br. 1907/2006 Europskog parlamenta i Vijeća
                  9
                i stoga se njime ne narušava zaštita okoliša i zdravlja koja je njome predviđena.

               (9)Stoga je primjereno odobriti zatraženo izuzeće tako da se primjene obuhvaćene tim izuzećem u pogledu električne i elektroničke opreme kategorije 11. uvrste u Prilog III. Direktivi 2011/65/EU.

               (10)Zatraženo izuzeće trebalo bi odobriti u trajanju od pet godina od [datuma objave ove Direktive u Službenom listu], u skladu s člankom 5. stavkom 2. prvim podstavkom Direktive 2011/65/EU. Imajući na umu rezultate stalnih nastojanja da se pronađu pouzdane zamjene, razdoblje trajanja izuzeća ne bi trebalo negativno utjecati na inovacije.

               (11)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana petog mjeseca nakon datuma stupanja na snagu ove Direktive] donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana petog mjeseca nakon datuma stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 15.1.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  http://ec.europa.eu/environment/waste/rohs_eee/adaptation_en.htm

                     (4)

                  Razdoblje savjetovanja
                  : od 31. listopada 2018. do 19. prosinca 2018.

                     (5)

                     https://op.europa.eu/hr/publication-detail/-/publication/7e6bf135-f0b9-11e9-a32c-01aa75ed71a1

                     (6)

                        Popis potrebnih administrativnih koraka dostupan je na
                  internetskoj stranici Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj se fazi postupka nalazi svaki nacrt delegiranog akta.

                     (7)

                        Kategorije navedene u Prilogu I. Direktivi 2011/65/EU su sljedeće: 1. veliki kućanski uređaji; 2. mali kućanski uređaji; 3. oprema informatičke tehnike (IT) i oprema za telekomunikacije; 4. oprema široke potrošnje za razonodu; 5. rasvjetna oprema; 6. električni i elektronički alati; 7. igračke, oprema za razonodu i sportska oprema; 8. medicinski proizvodi; 9. instrumenti za praćenje i kontrolu uključujući instrumente za praćenje i kontrolu u industriji; 10. automatski samoposlužni uređaji; 11. ostala električna i elektronička oprema koja nije obuhvaćena nijednom od gore navedenih kategorija.

                     (8)

                        SL L 174, 1.7.2011., str. 88.

                     (9)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

    ---documentbreak---

               PRILOG

               U Prilogu III. Direktivi 2011/65/EU dodaje se sljedeći unos 45:

                        „45.

                        olovov diazid, olovni stifnat, olovni dipikramat, narančasto olovo (olovni tetroksid), olovni dioksid u električnim i elektroničkim sklopovima za iniciranje eksploziva za civilnu (profesionalnu) uporabu i barijev kromat u pirotehničkim usporivačima s dugom zadrškom u električnim sklopovima za iniciranje eksploziva za civilnu (profesionalnu) uporabu

                        Primjenjuje se na kategoriju 11. i istječe [Ured za publikacije: 5 godina nakon objave Delegirane direktive u Službenom listu].”


title: DIREKTIVA KOMISIJE (EU) .../… o izmjeni Direktive 2006/126/EZ Europskog parlamenta i Vijeća o vozačkim dozvolama

text:
                            EUROPSKA
                            KOMISIJA
                                                    Bruxelles, 4.5.2020.
                                                    C(2020) 2665 final
                            DIREKTIVA KOMISIJE (EU) .../…
                                        оd 4.5.2020.
   o izmjeni Direktive 2006/126/EZ Europskog parlamenta i Vijeća o vozačkim dozvolama
                                  (Tekst značajan za EGP)
HR                                                                                HR
 ---pagebreak---                                  DIREKTIVA KOMISIJE (EU) .../…
                                                оd 4.5.2020.
    o izmjeni Direktive 2006/126/EZ Europskog parlamenta i Vijeća o vozačkim dozvolama
                                          (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2006/126/EZ Europskog parlamenta i Vijeća od 20. prosinca
   2006. o vozačkim dozvolama1, a posebno njezin članak 8.,
   budući da:
   (1)    Primjenu postojećih posebnih odredbi koje se odnose na mogućnost država članica da
          odluče da se na vozačke dozvole imatelja vozačkih dozvola za vozila kategorije C, CE,
          D i DE ne bilježe ograničenja za vozila s automatskim mjenjačem trebalo bi proširiti
          na imatelje vozačke dozvole za vozila kategorije BE, C1, C1E, D1 i D1E ako kandidat
          već ima vozačku dozvolu stečenu na vozilu s ručnim mjenjačem za barem jednu od
          sljedećih kategorija: B, BE, C, CE, C1, C1E, D, DE, D1 ili D1E.
   (2)    To bi proširenje trebalo provesti s obzirom na tehnički napredak, posebno kako bi se u
          obzir uzeli razvoj modernijih, sigurnijih i manje onečišćujućih vozila opremljenih
          širokim rasponom poluautomatskih, automatskih ili hibridnih prijenosnih sustava i
          njihova sve šira upotreba u prijevozničkoj industriji. Nadalje, pojednostavnjenjem
          postojećih ograničenja upravljanja vozilima s automatskim mjenjačem smanjilo bi se
          administrativno i financijsko opterećenje dionika, uključujući mala i srednja poduzeća
          te mikropoduzeća koja posluju u području cestovnog prometa.
   (3)    Zahtjevi za motocikle kategorije A2 koji se upotrebljavaju kao ispitna vozila na
          ispitima vještina i ponašanja moraju se prilagoditi tehničkom napretku, posebno u
          pogledu motora s unutarnjim izgaranjem i razvoja podvozja te raširenije upotrebe
          električnih motocikala. Prilagodbom tehničkih specifikacija ispitnih vozila za
          kategoriju A2 trebalo bi se osigurati i da se kandidati ispituju na vozilima koja su
          reprezentativna za kategoriju za koju bi vozačka dozvola bila izdana.
   (4)    Direktivu 2006/126/EZ trebalo bi stoga na odgovarajući način izmijeniti.
   (5)    U skladu sa Zajedničkom političkom izjavom država članica i Komisije od 28. rujna
          2011. o dokumentima s objašnjenjima2, države članice obvezale su se da će u
          opravdanim slučajevima uz obavijest o svojim mjerama za prenošenje priložiti jedan
          ili više dokumenata u kojima se objašnjava veza između sastavnih dijelova direktive i
          odgovarajućih dijelova nacionalnih instrumenata za prenošenje.
   (6)    Mjere predviđene ovom Direktivom u skladu su s mišljenjem Odbora o vozačkim
          dozvolama,
   1
          SL L 403, 30.12.2006., str. 18.
   2
          SL C 369, 17.12.2011., str. 14.
HR                                                   1                                           HR
 ---pagebreak---    DONIJELA JE OVU DIREKTIVU:
                                               Članak 1.
   Prilog II. Direktivi 2006/126/EZ mijenja se u skladu s Prilogom ovoj Direktivi.
                                               Članak 2.
   1.        Države članice najkasnije do 1. studenoga 2020. donose i objavljuju zakone i druge
             propise koji su potrebni radi usklađivanja s ovom Direktivom. One Komisiji odmah
             dostavljaju tekst tih odredaba.
             Te se odredbe primjenjuju od 1. studenoga 2020.
             Kada države članice donose te odredbe, one sadržavaju upućivanje na ovu Direktivu
             ili se na nju upućuje prilikom njihove službene objave. Države članice određuju
             načine tog upućivanja.
   2.        Države članice Komisiji dostavljaju tekst glavnih odredaba nacionalnog prava koje
             donesu u području na koje se odnosi ova Direktiva.
                                               Članak 3.
   Ova Direktiva stupa na snagu dvadesetog dana od dana objave u Službenom listu Europske
   unije.
                                               Članak 4.
   Ova je Direktiva upućena državama članicama.
   Sastavljeno u Bruxellesu 4.5.2020.
                                                Za Komisiju
                                                Predsjednica
                                                Ursula VON DER LEYEN
HR                                                 2                                            HR
 ---documentbreak---                             EUROPSKA
                            KOMISIJA
                                                  Bruxelles, 4.5.2020.
                                                  C(2020) 2665 final
                                                  ANNEX
                                        PRILOG
                                    Direktivi Komisije
   o izmjeni Direktive 2006/126/EZ Europskog parlamenta i Vijeća o vozačkim dozvolama
HR                                                                                HR
 ---pagebreak---                                                 PRILOG
   Prilog II. Direktivi 2006/126/EZ mijenja se kako slijedi:
   (a)       točka 5.1.3. zamjenjuje se sljedećim:
             „5.1.3. Posebne odredbe za vozila kategorije BE, C, CE, C1, C1E, D, DE, D1 i D1E
                    Države članice mogu odlučiti da se na vozačku dozvolu za vozila kategorije
                    BE, C, CE, C1, C1E, D, DE, D1 ili D1E iz točke 5.1.2. ne bilježe nikakva
                    ograničenja za vozila s automatskim mjenjačem ako kandidat već ima vozačku
                    dozvolu stečenu na vozilu s ručnim mjenjačem u najmanje jednoj od sljedećih
                    kategorija: B, BE, C, CE, C1, C1E, D, DE, D1 ili D1E te je izvršio radnje
                    opisane u točki 8.4. tijekom ispita vještina i ponašanja.”.
   (b)       u točki 5.2. pod drugim podnaslovom „Kategorija A2” drugi pododlomak zamjenjuje
             se sljedećim:
             „Ako motocikl pokreće motor s unutarnjim izgaranjem, radni obujam motora mora
             biti najmanje 250 cm3.”.
HR                                                   1                                          HR


title: DELEGIRANA DIREKTIVA KOMISIJE (EU) .../… o izmjeni, u svrhu prilagodbe znanstvenom i tehničkom napretku, Priloga IV. Direktivi 2011/65/EU Europskog parlamenta i Vijeća u pogledu izuzeća za uporabu di(2-etilheksil) ftalata (DEHP) u plastičnim komponentama zavojnica uređaja za magnetsku rezonanciju

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom i znanstvenom napretku, Prilog IV. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (Direktiva RoHS) u pogledu izuzeća za posebne primjene koje sadržavaju di(2-etilheksil) ftalat (DEHP).

               Člankom 4. Direktive RoHS ograničava se uporaba određenih opasnih tvari u električnoj i elektroničkoj opremi (EEO). Trenutačno je u Prilogu II. Direktivi navedeno sljedećih deset ograničenih tvari: olovo, živa, kadmij, šesterovalentni krom, polibromirani bifenili (PBB), polibromirani difenileteri (PBDE), di(2‑etilheksil) ftalat (DEHP), benzil butil ftalat (BBP), dibutil ftalat (DBP) i diizobutil ftalat (DIBP). DEHP, BBP, DBP i DIBP dodani su na popis Delegiranom direktivom Komisije (EU) 2015/863
                  2
                te će biti zabranjeni u medicinskim proizvodima obuhvaćenima Direktivom RoHS od 22. srpnja 2021.

               U prilozima III. i IV. Direktivi RoHS navode se materijali i komponente EEO-a za posebne primjene koje su izuzete iz ograničenja za tvari iz članka 4. stavka 1. Člankom 5. predviđa se prilagođavanje priloga III. i IV. znanstvenom i tehničkom napretku (u pogledu odobrenja, obnavljanja i opoziva izuzeća). U skladu s člankom 5. stavkom 1. točkom (a), izuzeća treba uvrstiti u priloge III. i IV. samo ako to uvrštavanje ne narušava zaštitu okoliša i zdravlja predviđenu Uredbom (EZ) br. 1907/2006 (Uredba REACH)
                  3
                i ako je ispunjen bilo koji od sljedećih uvjeta:

               –njihova eliminacija ili zamjena putem izmjena u dizajnu ili materijalima ili komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga,

               –pouzdanost zamjenskih tvari nije osigurana,

               –postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača.

               Pri donošenju odluka o izuzećima i njihovu trajanju trebaju se uzeti u obzir raspoloživost zamjenskih tvari i socioekonomski utjecaj zamjene. Pri donošenju odluka o trajanju izuzeća uzima se u obzir svaki potencijalni štetan učinak na inovacije. Kad je to relevantno, uzima se u obzir ukupan učinak izuzeća tijekom cijelog životnog ciklusa proizvoda.

               Člankom 5. stavkom 1. Direktive RoHS propisuje se da Komisija putem pojedinačnih delegiranih akata u skladu s člankom 20. uvrštava materijale i komponente EEO-a za posebne primjene u popise u prilozima III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za izuzeće.

               2.SAVJETOVANJA PRIJE DONOŠENJA AKTA

               Komisija od gospodarskih subjekata prima brojne zahtjeve
                  4
                za odobravanje ili obnavljanje izuzeća u skladu s Direktivom RoHS (članak 5. stavak 3. i Prilog V.).

               Komisija je 12. rujna 2018. primila zahtjev za odobrenje novog izuzeća za uporabu DEHP-a u dijelovima za rasterećenje kabela zavojnica od polivinilklorida (PVC) uređaja za magnetsku rezonanciju. U studenome 2018., kako bi ocijenila zahtjev za to novo izuzeće, Komisija je pokrenula studiju
                  5
                kako bi se provela potrebna tehnička i znanstvena procjena. Ta je studija, zaključena 2020., uključivala osmotjedno internetsko savjetovanje s dionicima, tijekom kojeg nije bilo odgovora. Informacije o savjetovanju navedene su na internetskoj stranici projekta
                  6
               .

               Komisija je 2. listopada 2019. primila sličan zahtjev za odobrenje novog izuzeća za uporabu DEHP-a u plastičnim komponentama zavojnica uređaja za magnetsku rezonanciju. Budući da su ti zahtjevi slični i da su bile potrebne dodatne informacije o raspoloživosti zamjenskih tvari i socioekonomskim utjecajima, u studenome 2019. pokrenula je detaljnu studiju, koja je završena u lipnju 2020.
                  7

               Tijekom osmotjednog javnog savjetovanja dionici su obaviješteni o novim koracima te su pružene informacije na internetskim stranicama projekta
                  8
               . Tijekom savjetovanja nisu primljeni nikakvi odgovori, no tijekom prikupljanja informacija provedeni su razgovori s proizvođačima uređaja za magnetsku rezonanciju koji nisu podnositelj zahtjeva.

               Komisija se 23. veljače 2021. savjetovala sa stručnom skupinom država članica za delegirane akte u skladu s Direktivom RoHS. Neki su se stručnjaci složili s predstavljenim nacrtima, s tim da je velik broj ostao suzdržan. Komisija je poduzela sve potrebne korake povezane s izuzećima od ograničenja tvari u skladu s člankom 5. stavcima od 3. do 7.
                  9
                O svim je povezanim aktivnostima obavijestila Vijeće i Europski parlament.

               U izvješćima o tehničkoj i znanstvenoj procjeni istaknuto je sljedeće:

               ·prvi zahtjev odnosio se na uporabu DEHP-a u dijelovima za rasterećenje kabela zavojnica od PVC-a uređaja za magnetsku rezonanciju. Drugi je zahtjev obuhvaćao šire područje i odnosio se na uporabu DEHP-a u fleksibilnim polimerima koji se upotrebljavaju u plastičnim komponentama zavojnica uređaja za magnetsku rezonanciju. Ocjenjivanjem je utvrđeno da bi zajedničko izuzeće bilo primjereno

               ·za mnoge uređaje za magnetsku rezonanciju trenutačno nisu dostupne zavojnice bez DEHP-a. Međutim, postoji najmanje jedan proizvođač koji proizvodi komponente za uređaje za magnetsku rezonanciju bez DEHP-a.

               ·prilikom razvoja alternativa i zamjena trebat će više vremena da se osigura odgovarajuća i široka dostupnost

               ·s obzirom na to da trenutačno nema dostatnih odgovarajućih alternativnih tehnologija i zamjena, neodobravanje izuzeća vjerojatno bi dovelo do nedovoljne opskrbe zdravstvenih službi, koje ovise o originalnim zavojnicama uređaja za magnetsku rezonanciju. To može dovesti do zdravstvenih posljedica za mnoge pacijente u EU-a zbog nedostatka odgovarajućih kapaciteta za dijagnostiku i liječenje.

               3.PRAVNI ELEMENTI DELEGIRANOG AKTA

               Dok je DEHP u proizvodima ograničen unosom 51. iz Priloga XVII. Uredbi REACH, EEO obuhvaćen područjem primjene Direktive RoHS izuzet je iz tog ograničenja. Rezultati ocjenjivanja pokazuju da se odobravanjem izuzeća ne bi narušila zaštita okoliša i zdravlja predviđena Uredbom REACH te bi se ispunio uvjet iz članka 5. Direktive.

               Nadalje, zahtjevi za izuzeće ispunjavaju barem jedan kriterij iz članka 5. stavka 1. točke (a) Direktive: pouzdanost zamjenskih tvari nije osigurana u dovoljnoj mjeri i postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača.

               Imajući na umu stalna nastojanja proizvođača da pronađu pouzdanu i široko dostupnu alternativu, zatraženo trajanje izuzeća do 1. siječnja 2024. ne bi trebalo negativno utjecati na inovacije. Izuzeće bi stoga trebalo odobriti u trajanju koje je zatraženo.

               Predloženim aktom odobrava se izuzeće od ograničenja tvari u Prilogu II. Direktivi RoHS za uporabu DEHP-a za posebne primjene, koje treba navesti u njezinu Prilogu IV. (o izuzećima specifičnima za medicinske proizvode i za instrumente za praćenje i kontrolu).

               Kako je propisano Direktivom RoHS i u skladu s relevantnim zahtjevima iz njezina članka 5. stavka 1. točke (a), instrument je delegirana direktiva.

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području EEO-a dopuštanjem uporabe inače zabranjenih tvari za posebne primjene u skladu Direktivom RoHS i postupkom utvrđenim tom direktivom za prilagodbu priloga III. i IV. znanstvenom i tehničkom napretku.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 11.8.2021.

               o izmjeni, u svrhu prilagodbe znanstvenom i tehničkom napretku, Priloga IV. Direktivi 2011/65/EU Europskog parlamenta i Vijeća u pogledu izuzeća za uporabu di(2-etilheksil) ftalata (DEHP) u plastičnim komponentama zavojnica uređaja za magnetsku rezonanciju

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  10
               , a posebno njezin članak 5. stavak 1. točku (a),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na određene izuzete primjene navedene u Prilogu IV. toj direktivi.

               (2)Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Di(2-etilheksil) ftalat (DEHP) ograničena je tvar navedena u Prilogu II. Direktivi 2011/65/EU, kako je izmijenjena Delegiranom direktivom Komisije (EU) 2015/863
                  11
               . DEHP se od 22. srpnja 2021. ne smije upotrebljavati u medicinskim proizvodima, uključujući in vitro medicinske proizvode, iznad maksimalne vrijednosti masene koncentracije od 0,1 % u homogenim materijalima.

               (4)Komisija je 12. rujna 2018. i 2. listopada 2019. primila zahtjeve u skladu s člankom 5. stavkom 3. Direktive 2011/65/EU za uvrštenje izuzeća za uporabu DEHP-a u plastičnim komponentama zavojnica uređaja za magnetsku rezonanciju u Prilog IV. toj direktivi („zatraženo izuzeće”).

               (5)Provedene su dvije tehničke i znanstvene studije radi ocjenjivanja zahtjeva za izuzeće. Prvom je studijom
                  12
                obuhvaćen prvi primljeni zahtjev. Budući da je drugi zahtjev bio sličan prvom, drugom su studijom
                  13
                ocijenjena oba zahtjeva zajedno. Na temelju ocjene zahtjeva, u kojoj je uzeta u obzir raspoloživost tehnički izvedivih i pouzdanih zamjenskih tvari te socioekonomski utjecaj zamjene, zaključeno je da nijedna odgovarajuća alternativa DEHP-u tržištu nije dovoljno dostupna na tržištu i da bi neodobravanje izuzeća vjerojatno moglo dovesti do toga da ukupno negativno djelovanje na okoliš, zdravlje i sigurnost potrošača uzrokovano zamjenom prevlada koristi od te zamjene. U skladu s člankom 5. stavkom 7. Direktive 2011/65/EU u okviru ocjenjivanja provedena su savjetovanja s dionicima. Primjedbe primljene tijekom tih savjetovanja objavljene su na posebnoj internetskoj stranici.

               (6)Zatraženo izuzeće u skladu je s Uredbom (EZ) br. 1907/2006 Europskog parlamenta i Vijeća
                  14
                i stoga se njime ne narušava zaštita okoliša i zdravlja koja je njome predviđena.

               (7)Stoga je primjereno odobriti zatraženo izuzeće tako da se primjene obuhvaćene njime uvrste u Prilog IV. Direktivi 2011/65/EU.

               (8)Kako bi se osigurala široka dostupnost kompatibilnih plastičnih komponenti za zavojnice uređaja za magnetsku rezonanciju za zdravstvene službe na tržištu Unije i omogućilo dovoljno vremena za razvoj odgovarajućih i široko dostupnih alternativa, zatraženo izuzeće trebalo bi odobriti do 1. siječnja 2024., u skladu s člankom 5. stavkom 2. prvim podstavkom Direktive 2011/65/EU. Imajući na umu rezultate stalnih nastojanja da se pronađu pouzdane zamjene, razdoblje trajanja izuzeća ne bi trebalo negativno utjecati na inovacije.

               (9)Direktivu 2011/65/EU trebalo bi stoga na odgovarajući način izmijeniti.

               (10)Radi pravne sigurnosti i zaštite legitimnih očekivanja gospodarskih subjekata koji isporučuju predmetne medicinske proizvode da se zatraženo izuzeće primjenjuje do datuma stupanja na snagu zabrane uporabe predmetne ograničene tvari te s obzirom na to da ne postoji legitiman interes za stvaranje poremećaja u opskrbi tim medicinskim proizvodima zbog stupanja te zabrane na snagu, ova bi Direktiva trebala hitno stupiti na snagu i primjenjivati se s retroaktivnim učinkom od 21. srpnja 2021.,

               DONIJELA JE OVU DIREKTIVU:

               Članak 1.

               Prilog IV. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana petog mjeseca nakon datuma stupanja na snagu ove Direktive] donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od 21. srpnja 2021.

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu na dan objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 11.8.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        SL L 137, 4.6.2015., str. 10.

                     (3)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije (SL L 396, 30.12.2006., str. 1.).

                     (4)

                  http://ec.europa.eu/environment/waste/rohs_eee/adaptation_en.htm

                     (5)

                        Za završno izvješće studije (Paket 17) vidjeti:
                  https://op.europa.eu/en/publication-detail/-/publication/df0ab036-8b52-11ea-812f-01aa75ed71a1/language-en/format-PDF/source-146143357

                     (6)

                        Razdoblje savjetovanja: od 18. ožujka do 17. svibnja 2019.;
                  https://rohs.exemptions.oeko.info/

                     (7)

                        Za završno izvješće studije (Paket 20) vidjeti:
                  https://op.europa.eu/en/publication-detail/-/publication/185e9d5b-d5fc-11ea-adf7-01aa75ed71a1/language-en/format-PDF/source-146144567

                     (8)

                        Razdoblje savjetovanja: od 10. siječnja do 20. veljače 2020.
                  https://rohs.exemptions.oeko.info/

                     (9)

                        Popis potrebnih administrativnih koraka dostupan je na
                  internetskoj stranici Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj se fazi postupka nalaze nacrti delegiranih akata.

                     (10)

                        SL L 174, 1.7.2011., str. 88.

                     (11)

                        Delegirana direktiva Komisije (EU) 2015/863 оd 31. ožujka 2015. o izmjeni Priloga II. Direktivi 2011/65/EU Europskog parlamenta i Vijeća u pogledu popisa ograničenih tvari (SL L 137, 4.6.2015., str. 10.).

                     (12)

                        Za završno izvješće studije (Paket 17) vidjeti:
                  https://op.europa.eu/en/publication-detail/-/publication/df0ab036-8b52-11ea-812f-01aa75ed71a1/language-en/format-PDF/source-146143357
                  .

                     (13)

                        Za završno izvješće studije (Paket 20) vidjeti:
                  https://op.europa.eu/en/publication-detail/-/publication/185e9d5b-d5fc-11ea-adf7-01aa75ed71a1/language-en/format-PDF/source-146144567
                  .

                     (14)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

    ---documentbreak---

               PRILOG

               U Prilogu IV. Direktivi 2011/65/EU dodaje se sljedeći unos 46.:

                        „46.

                        Di(2-etilheksil) ftalat (DEHP) u plastičnim komponentama zavojnica detektora za magnetsku rezonanciju.

                        Istječe 1. siječnja 2024.”


title: DELEGIRANA DIREKTIVA KOMISIJE (EU) .../… o izmjeni Direktive 2010/43/EU u pogledu rizika za održivost i čimbenika održivosti o kojima subjekti za zajednička ulaganja u prenosive vrijednosne papire (UCITS) trebaju voditi računa

text:
               OBRAZLOŽENJE

               1.KONTEKST DELEGIRANOG AKTA

               Ova je Direktiva dio šire Komisijine inicijative o održivom razvoju, kojom se postavljaju temelji za Unijin okvir u kojem su aspekti održivosti u središtu financijskog sustava radi potpore transformaciji europskog gospodarstva u zeleniji, otporniji i kružni sustav, u skladu s ciljevima europskog zelenog plana
                  1
               .

               Nakon usvajanja Pariškog sporazuma o klimatskim promjena iz 2016. i Programa Ujedinjenih naroda za održivi razvoj do 2030., Komisija je u Akcijskom planu o financiranju održivog rasta
                  2
                najavila da u sektorskim propisima namjerava objasniti uključivanje održivosti u tzv. fiducijarne dužnosti. U Komunikaciji o europskom zelenom planu potvrđeno je da su za usmjeravanje financijskih i kapitalnih tokova u zelena ulaganja i iskoristivost imovine potrebni dugoročni signali. Ova Delegirana direktiva pridonosi ostvarenju tog specifičnog cilja.

               U Direktivi Komisije 2010/43/EU
                  3
                o provedbi Direktive 2009/65/EZ
                  4
                detaljnije su razrađeni, među ostalim, organizacijski zahtjevi, vrste sukoba interesa, poslovanje i upravljanje rizicima u društvima za upravljanje subjektima za zajednička ulaganja u prenosive vrijednosne papire (UCITS). Ovom se Direktivom mijenja Direktiva Komisije 2010/43/EU. Objašnjavaju se zahtjevi za upravljanje društvima koji se odnose na uključivanje rizika i pitanja održivosti.

               Ova se Direktiva temelji na Završnom izvješću o tehničkim savjetima
                  5
                Europskog nadzornog tijela za vrijednosne papire i tržišta kapitala (ESMA). U tehničkim se savjetima zaključuje da je potrebno dodatno objasniti uključivanje rizika i čimbenika održivosti iz Direktive 2010/43/EU i navode specifične odredbe u tom smislu.

               U ovoj se Direktivi objašnjava postojeća obveza subjekata za zajednička ulaganja u prenosive vrijednosne papire (UCITS) koja se odnosi na uključivanje rizika održivosti. Objašnjenjem se ne uvodi rangiranje različitih rizika. U ovoj se Direktivi objašnjavaju i neke implikacije Uredbe o objavama povezanima s održivosti u sektoru financijskih usluga, primjerice kada društva za upravljanje UCITS-ima objavljuju informacije o negativnim učincima na održivost.

               U ovoj Direktivi i drugim delegiranim sektorskim aktima kojima se prilagođavaju pravila o fiducijarnim dužnostima i provjeri primjerenosti dodatno se naglašava važnost Uredbe o objavama o održivosti u sektoru financijskih usluga
                  6
               , Uredbe o referentnim vrijednostima EU-a za klimatsku tranziciju, referentnim vrijednostima EU-a usklađenima s Pariškim sporazumom i objavama o održivosti za referentne vrijednosti
                  7
                i Uredbe o EU-ovoj taksonomiji za održive djelatnosti
                  8
               . Tim se pravilima aspekti održivosti u svim sektorima dosljedno uključuju u ulaganja, savjetovanja i objave. Objedinjuju se ekološki, socijalni i upravljački aspekti (održivosti) koji su u središtu financijskog sustava radi potpore transformaciji europskog gospodarstva u zeleniji, niskougljični, otporniji, resursno učinkovit kružni sustav.

               2.SAVJETOVANJA PRIJE DONOŠENJA AKTA

               Komisija je 24. srpnja 2018. od ESMA-e zatražila tehnički savjet o mogućim izmjenama delegiranih akata koje bi trebalo donijeti na temelju Direktive 2009/65/EZ, koje bi se odnosile na uključivanje rizika i čimbenika održivosti.

               ESMA je Završno izvješće o tehničkim savjetima Komisiji objavila 30. travnja 2019. U savjetima su uzeta u obzir mišljenja dionika iznesena tijekom javnog savjetovanja provedenog od 19. prosinca 2018. do 19. veljače 2019. Sadržavaju i analizu troškova i koristi. Osim toga, ESMA je 4. veljače 2019. provela otvorenu javnu raspravu da bi prikupila dodatna stajališta. Provedeno je savjetovanje i s ESMA-inom Interesnom skupinom za vrijednosne papire i tržišta kapitala.

               Komisijine službe pokrenule su savjetovanje s državama članicama 22. studenoga 2019. Zatraženo je mišljenje stručne skupine Europskog odbora za vrijednosne papire.

               U skladu s načelima bolje regulative, nacrt prijedloga objavljen je za savjetovanje koje je trajalo od 8. lipnja do 6. srpnja 2020. Nakon pažljivog razmatranja povratnih informacija, u tekst Obrazloženja unesene su dodatne izmjene.

               3.PRAVNI ELEMENTI DELEGIRANOG AKTA

               Pravna osnova za ovu Direktivu utvrđena je u članku 12. stavku 3., članku 14. stavku 2. i članku 51. stavku 4. Direktive 2009/65/EZ.

               Ova se Direktiva odnosi na sljedeće izmjene Direktive 2010/43/EU:

               U članku 1. stavku 1. utvrđuje se definicija „rizika održivosti” usklađena s definicijom „rizika održivosti” iz članka 2. točke 22. Uredbe (EU) 2019/2088.

               Člankom 1. stavkom 2. u članak 4. stavak 1. prvi podstavak Direktive 2010/43/EU o općim zahtjevima u pogledu postupaka i organizacije uvodi se obveza društvima za upravljanje da razmotre rizike održivosti.

               Člankom 1. stavkom 3. mijenja se članak 5. Direktive 2010/43/EU i propisuje da društva za upravljanje trebaju imati potrebne resurse i stručna znanja za učinkovito uključivanje rizika održivosti.

               U članku 1. stavku 4. utvrđuje se da investicijska društva rizike održivosti uključuju vodeći računa o načelu proporcionalnosti.

               U članku 1. stavku 5. utvrđuje se da je uključenje rizika održivosti odgovornost višeg rukovodstva društva.

               U članku 1. stavku 6. propisuje se da se pri utvrđivanju sukoba interesa moraju uvrstiti i oni koji bi mogli biti posljedica uključivanja rizika održivosti.

               Članak 1. stavak 7. odnosi se na rizike održivosti u kvalitativnom ili kvantitativnom smislu u kontekstu zahtjeva u vezi dužne pažnje iz članka 23. Direktive 2010/43/EU. Kada društva za upravljanje ili investicijska društva, ovisno o slučaju, razmatraju glavne štetne učinke odluka o ulaganjima na čimbenike održivosti, tada ih trebaju uzeti u obzir i u zahtjevima u vezi dužne pažnje.

               U članku 1. stavku 8. objašnjava se da se u politici upravljanja rizicima iz članka 38. Direktive 2010/43/EU mora voditi računa i o izloženosti UCITS-ova rizicima održivosti.

               DELEGIRANA DIREKTIVA KOMISIJE (EU) .../…

               оd 21.4.2021.

               o izmjeni Direktive 2010/43/EU u pogledu rizika za održivost i čimbenika održivosti o kojima subjekti za zajednička ulaganja u prenosive vrijednosne papire (UCITS) trebaju voditi računa

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS)
                  9
               , a posebno njezin članak 12. stavak 3., članak 14. stavak 2. i članak 51. stavak 4.,

               budući da:

               (1)Prelazak na niskougljično, održivije, resursno učinkovito kružno gospodarstvo u skladu s ciljevima održivog razvoja ključan je za dugoročnu konkurentnost gospodarstva Unije. Unija je 2016. sklopila Pariški sporazum
                  10
               . U članku 2. stavku 1. točki (c) Pariškog sporazuma utvrđeno je da je cilj pojačati odgovor na opasnost od klimatskih promjena, među ostalim usklađivanjem financijskih tokova s nastojanjima usmjerenima na niske emisije stakleničkih plinova i razvoj otporan na klimatske promjene.

               (2)Komisija je u potvrdu tog izazova u prosincu 2019. objavila europski zeleni plan
                  11
               . Europski zeleni plan nova je strategija rasta kojom Unija želi postati pravedno i prosperitetno društvo s modernim, resursno učinkovitim i konkurentnim gospodarstvom u kojem od 2050. neće biti neto emisija stakleničkih plinova, a gospodarski rast neće biti povezan s potrošnjom resursa. Za ostvarenje tog cilja ulagačima je potrebno poslati jasne signale o njihovim ulaganjima da bi imovina bila iskoristiva, a financiranje održivo.

               (3)Komisija je u ožujku 2018. objavila Akcijski plan o financiranju održivog rasta
                  12
                u kojem se utvrđuje ambiciozna i sveobuhvatna strategija održivog financiranja. Jedan od ciljeva iz Akcijskog plana je preusmjeriti tokove kapitala u održiva ulaganja u svrhu održivog i uključivog rasta. Procjena učinka, objavljena u svibnju 2018.
                  13
               , na kojoj su se temeljile zakonodavne inicijative koje su zatim uslijedile pokazala je da treba objasniti da društva za upravljanje trebaju voditi računa o čimbenicima održivosti i da bi to trebala biti jedna od njihovih obveza prema ulagačima. Stoga bi društva za upravljanje trebala redovito procjenjivati ne samo financijske rizike, nego i sve relevantne rizike održivosti iz Uredbe (EU) 2019/2088 koji bi svojim nastankom mogli stvarno ili potencijalno materijalno negativno utjecati na vrijednost ulaganja. U Direktivi Komisije 2010/43/EU
                  14
                rizici održivosti nisu izrijekom navedeni. Zbog toga i radi pravilne i dosljedne primjene internih procedura i organizacijskih aranžmana, potrebno je objasniti da su procesi, sustavi i unutarnje kontrole društava za upravljanje odraz rizika održivosti te da je za analizu tih rizika potrebno imati tehnički kapacitet i znanje.

               (4)Da bi društva za upravljanje i investicijska društva koja nisu imenovala društvo za upravljanje imala ravnopravne uvjete te da bi se izbjegla fragmentarnost, neusklađenost i nepredvidivost u funkcioniranju unutarnjeg tržišta, pravila o uključivanju rizika održivosti trebala bi se primjenjivati i na investicijska društva, vodeći računa o načelu proporcionalnosti.

               (5)Da bi se očuvao visok standard zaštite ulagača, društva za upravljanje trebala bi pri utvrđivanju vrsta sukoba interesa koji bi mogli naštetiti interesima UCITS-a uvrstiti sukobe interesa koji bi mogli nastati zbog uključivanja rizika održivosti u njihove procese, sustave i unutarnje kontrole. Među njima mogu biti i sukobi interesa zbog nagrađivanja ili privatnih transakcija relevantnih zaposlenika, mogući sukobi interesa zbog manipulativnog zelenog marketinga („greenwashing”), zlouporabe pri prodaji ili predstavljanju strategija ulaganja te sukobi interesa između različitih UCITS-a kojima upravlja isto društvo za upravljanje.

               (6)U skladu s Uredbom (EU) 2019/2088, društva za upravljanje ili investicijska društva koja su glavne štetne učinke odluka o ulaganjima na čimbenike održivosti dužna uzeti u obzir, ili ih uzimaju u obzir dobrovoljno, dužna su objaviti i kako u svojim politikama dužne pažnje vode računa o tim glavnim štetnim učincima. Radi usklađenosti Uredbe (EU) 2019/2088 i Direktive 2010/43/EU, ta bi obveza trebala biti navedena i u Direktivi 2010/43/EU.

               (7)Direktivu 2010/43/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Izmjene Direktive 2010/43/EU

               Direktiva 2010/43/EU mijenja se kako slijedi:

               (1)u članku 3. dodaju se sljedeće točke 11. i 12.:

               „11.
                     „rizik održivosti” znači rizik održivosti kako je definiran u članku 2. točki 22. Uredbe (EU) 2019/2088 Europskog parlamenta i Vijeća*;

               12.
                     „čimbenici održivosti” znači čimbenici održivosti kako su definirani u članku 2. točki 24. Uredbe (EU) 2019/2088.

               _________________________________________________________________________

               *
                     Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).”;

               (2)u članku 4. stavku 1. dodaje se sljedeći podstavak:

               „Države članice dužne su se pobrinuti da društva za upravljanje pri ispunjenju zahtjeva iz prvog podstavka vode računa o rizicima održivosti.”;

               (3)u članku 5. dodaje se sljedeći stavak 5.:

               „5.
                     Države članice dužne su se pobrinuti da društva za upravljanje za potrebe iz stavaka 1., 2. i 3. imaju potrebne resurse i stručna znanja za učinkovito uključivanje rizika održivosti.”;

               (4)umeće se sljedeći članak 5.a:

               „Članak 5.a

               Obvezno uključivanje rizika održivosti u upravljanje UCITS-ima za investicijska društva

               Države članice dužne su se pobrinuti da investicijska društva rizike održivosti uključuju u upravljanje UCITS-ima, vodeći računa o prirodi, opsegu i složenosti svojeg poslovanja.”;

               (5)u članku 9. stavku 2. dodaje se sljedeća točka (g):

               „(g)
                     odgovara za uključivanje rizika održivosti u aktivnosti iz točaka od (a) do (f).”;

               (6)u članku 17. dodaje se sljedeći stavak 3.:

               „3.
                     Države članice dužne su se pobrinuti da društva za upravljanje pri utvrđivanju vrsta sukoba interesa koji bi mogli naštetiti interesima UCITS-a uvrste i sukobe interesa koji bi mogli nastati zbog uključivanja rizika održivosti u njihove procese, sustave i unutarnje kontrole.”;

               (7)u članku 23. dodaju se sljedeći stavci 5. i 6.:

               „5.
                     Države članice dužne su propisati da društva za upravljanje pri ispunjenju zahtjeva iz stavaka od 1. do 4. vode računa o rizicima održivosti.”;

               6.
                     Države članice dužne su se pobrinuti da društva za upravljanje ili investicijska društva, ovisno o slučaju, koja glavne štetne učinke odluka o ulaganjima na čimbenike održivosti uzimaju u obzir kako je opisano u članu 4. stavku 1. točki (a) Uredbe (EU) 2019/2088 ili propisano u članku 4. stavku 3. ili stavku 4. te uredbe, o tim glavnim štetnim učincima vode računa pri ispunjavanju zahtjeva iz stavaka od 1. od 4. tog članka.”;

               (8)u članku 38. stavku 1. drugi podstavak zamjenjuje se sljedećim:

               „Politika upravljanja rizicima obuhvaća sve postupke koji su potrebni da bi društvo za upravljanje, za svaki UCITS kojim upravlja, moglo procijeniti izloženost pojedinog UCITS-a tržišnom riziku, riziku likvidnosti i riziku druge ugovorne strane, kao i izloženost UCITS-a svim drugim rizicima, uključujući operativni rizik, koji mogu biti značajni za svaki UCITS kojim upravlja.”.

               Članak 2.

               Prenošenje

               1.Države članice najkasnije do [Ured za publikacije: umetnuti datum – posljednji dan jedanaestog mjeseca nakon objave u Službenom listu Europske unije] moraju donijeti i objaviti zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.

               One primjenjuju te odredbe od [Ured za publikacije: umetnuti datum – prvi dan dvanaestog mjeseca nakon objave u Službenom listu Europske unije].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Stupanje na snagu

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Adresati

               Ova je Direktiva upućena državama članicama.

               Sastavljeno u Bruxellesu 21.4.2021.

                     Za Komisiju

                     Predsjednica
                     Ursula VON DER LEYEN

                     (1)

                        Komunikacija Komisije Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija: Europski zeleni plan (COM(2019) 640 final).

                     (2)

                        Komunikacija Komisije Europskom parlamentu, Europskom Vijeću, Vijeću, Europskoj središnjoj banci, Europskom gospodarskom i socijalnom odboru i Odboru regija „Akcijski plan o financiranju održivog rasta” (COM(2018) 097 final).

                     (3)

                        Direktiva Komisije 2010/43/EU od 1. srpnja 2010. o provedbi Direktive 2009/65/EZ Europskog parlamenta i Vijeća u pogledu organizacijskih zahtjeva, sukoba interesa, poslovanja, upravljanja rizicima i sadržaja sporazuma između depozitara i društva za upravljanje (SL L 176, 10.7.2010., str. 42.).

                     (4)

                        Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS) (SL L 302, 17.11.2009., str. 32.).

                     (5)

                        Završno izvješće o tehničkim savjetima ESMA-e Europskoj komisiji o uključivanju rizika i čimbenika održivosti u Direktivu o UCITS-ima i Direktivu o upraviteljima alternativnih investicijskih fondova (AIFMD) (ESMA34-45-688).

                     (6)

                        Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).

                     (7)

                        Uredba (EU) 2019/2089 Europskog parlamenta i Vijeća od 27. studenoga 2019. o izmjeni Uredbe (EU) 2016/1011 u pogledu referentnih vrijednosti EU-a za klimatsku tranziciju i referentnih vrijednosti EU-a usklađenih s Pariškim sporazumom te objavama u vezi s održivošću za referentne vrijednosti (SL L 317, 9.12.2019., str. 17.).

                     (8)

                        Uredba Europskog parlamenta i Vijeća o uspostavi okvira za olakšavanje održivih ulaganja (još nije objavljena).

                     (9)

                        SL L 302, 17.11.2009., str. 32.

                     (10)

                        Odluka Vijeća (EU) 2016/1841 od 5. listopada 2016. o sklapanju, u ime Europske unije, Pariškog sporazuma donesenoga u sklopu Okvirne konvencije Ujedinjenih naroda o klimatskim promjenama (SL L 282, 19.10.2016., str. 4.).

                     (11)

                        COM(2019) 640 final.

                     (12)

                        COM(2018) 97 final.

                     (13)

                        SWD(2018) 264 final.

                     (14)

                        Direktiva Komisije 2010/43/EU od 1. srpnja 2010. o provedbi Direktive 2009/65/EZ Europskog parlamenta i Vijeća u pogledu organizacijskih zahtjeva, sukoba interesa, poslovanja, upravljanja rizicima i sadržaja sporazuma između depozitara i društva za upravljanje (SL L 176, 10.7.2010., str. 42.).


title: DELEGIRANA DIREKTIVA KOMISIJE (EU) .../… o izmjeni Delegirane direktive (EU) 2017/593 u pogledu uključivanje čimbenika održivosti u obveze upravljanja proizvodima

text:
               OBRAZLOŽENJE

               1.KONTEKST DELEGIRANOG AKTA

               Ova je Direktiva dio šire Komisijine inicijative o održivom razvoju Njome se postavljaju temelji za okvir EU-a kojim se aspekti održivosti stavljaju u središte financijskog sustava radi potpore preobrazbi europskog gospodarstva u zeleniji i otporniji kružni sustav u skladu s ciljevima europskog zelenog plana
                  1
               .

               Nakon donošenja Pariškog sporazuma o klimatskim promjenama iz 2016. te Programa Ujedinjenih naroda za održivi razvoj do 2030. i njegovih ciljeva održivog razvoja Komisija je u Akcijskom planu o financiranju održivog rasta
                  2
                najavila da u sektorskim propisima namjerava pojasniti uključivanje održivosti u takozvane fiducijarne dužnosti. U Komunikaciji o europskom zelenom planu potvrđeno je da su za usmjeravanje financijskih i kapitalnih tokova u zelena ulaganja i iskoristivost imovine potrebni dugoročni signali. Ova Delegirana direktiva pridonosi ostvarenju tog specifičnog cilja.

               Delegiranom direktivom Komisije (EU) 2017/593
                  3
                dopunjuje se Direktiva 2014/65/EU Europskog parlamenta i Vijeća
                  4
                (MiFID II) dodatnim utvrđivanjem, među ostalim, obveza upravljanja proizvodima. Ovom se Direktivom Delegirana direktiva Komisije (EU) 2017/593
                  5
                mijenja na dva načina:

               U skladu s postojećim okvirom Direktive MiFID II investicijsko društvo koje proizvodi financijske instrumente za prodaju klijentima održava, vodi i preispituje postupak za odobrenje svakog financijskog instrumenta i bitne prilagodbe postojećih financijskih instrumenata prije nego što se stave na tržište ili distribuiraju klijentima. U postupku odobrenja proizvoda navodi se utvrđeno ciljno tržište krajnjih klijenata unutar odgovarajuće kategorije klijenata za svaki financijski instrument i osigurava da su utvrđeni svi relevantni rizici za takvo utvrđeno ciljano tržište te da je predviđena strategija distribucije usklađena s utvrđenim ciljanim tržištem
                  6
               . Osim toga, u članku 24. stavku 2. Direktive MiFID II propisuje se da investicijska društva koja proizvode financijske instrumente za prodaju klijentima osiguraju da su ti financijski instrumenti namijenjeni ispunjavanju potreba utvrđenog ciljnog tržišta krajnjih klijenata u okviru odgovarajuće kategorije klijenata, da je strategija distribucije financijskih instrumenata u skladu s utvrđenim ciljnim tržištem i da investicijsko društvo poduzima razumne korake kako bi osiguralo da se financijski instrument distribuira na utvrđenom ciljnom tržištu. U poglavlju III. Delegirane direktive (EU) 2017/593 utvrđuju se dodatne pojedinosti o postupku nadgledanja proizvoda i upravljanja njima za proizvođače i distributere.

               Uvjetima za utvrđivanje ciljnog tržišta u Delegiranoj direktivi 2017/593, donesenoj u skladu s člankom 16. stavkom 12. i člankom 24. stavkom 13. Direktive MiFID II, još nisu bile izričito utvrđene pojedinosti o tome kako investicijska društava koja proizvode financijske instrumente i njihovi distributeri uključuju čimbenike održivosti i ciljeve povezane s održivosti. Ovom se Direktivom pojašnjava da bi se čimbenici održivosti i ciljevi povezani s održivosti trebali uzeti u obzir u postupku nadgledanja proizvoda i upravljanja njima.

               Ova Direktiva i drugi sektorski delegirani akti kojima se prilagođuju pravila o fiducijarnim dužnostima i koji su doneseni zajedno s njom dodatno se jačaju i Uredba (EU) 2019/2088 Europskog parlamenta i Vijeća
                  7
               , Uredba (EU) 2019/2089 Europskog parlamenta i Vijeća
                  8
                i Uredba (EU) 2020/852 Europskog parlamenta i Vijeća
                  9
               . Tim se pravilima aspekti održivosti u svim sektorima dosljedno uključuju u ulaganja, savjetovanja i objave. Njima se objedinjuju ekološki, socijalni i upravljački aspekti (održivosti) koji su u središtu financijskog sustava radi potpore transformaciji europskog gospodarstva u zeleniji, niskougljični, otporniji, resursno učinkovit kružni sustav.

               Ovaj nacrt Delegirane direktive temelji na dodjeli ovlasti iz članka 16. stavka 3. i članka 24. stavka 13. Direktive MiFID II.

               2.SAVJETOVANJA PRIJE DONOŠENJA AKTA

               Komisija je u prosincu 2016. osnovala stručnu skupinu na visokoj razini za održivo financiranje kako bi preporukama pridonijela razvoju strategije Unije za održivo financiranje. Sredinom srpnja 2017. stručna skupina na visokoj razini objavila je privremeno izvješće pod naslovom „Financiranje održivog europskog gospodarstva”, a svoje je završno izvješće predstavila na sastanku za dionike održanom 18. srpnja 2017., nakon čega je uslijedilo savjetovanje putem upitnika.

               U izjavi o povratnim informacijama, koja je 31. siječnja 2018. objavljena zajedno sa završnim izvješćem stručne skupine na visokoj razini „Financiranje održivog europskog gospodarstva”, sažeti su odgovori ispitanikâ. U svojem završnom izvješću stručna skupina na visokoj razini preporučuje da se predvidi „da investicijski savjetnici u okviru redovitog postupka financijskog savjetovanja od malih ulagatelja zatraže informacije o preferencijama u pogledu održivog učinka njihovih ulaganja te da na njih odgovore”. Preporučila je i da se „raspravi o upravljanju dugoročnim rizicima i rizicima održivosti”.

               Komisija je u ožujku 2018. poslala ciljani upitnik o uključenju okolišnih, socijalnih i upravljačkih aspekata u procjenu primjerenosti. Savjetovanje je pokazalo da samo manji dio klijenata u postupku savjetovanja samoinicijativno postavlja pitanja o održivosti, a neki od razloga su: i. netransparentnost dostupnih informacija o financijskim instrumentima povezanima s održivošću; ii. visok rizik od „zelenog marketinga” u postojećoj dokumentaciji; te iii. nedovoljna obaviještenost o njegovu učinku na rizik i profitabilnost. Rijetki su klijenti koji u postupku savjetovanja sustavno pokazuju interes za čimbenike održivosti.

               Komisija je od ESMA-e zatražila da izda tehničke savjete o mogućim izmjenama delegiranih akata koje treba donijeti u skladu s Direktivom MiFID II u pogledu uključivanja rizika održivosti i čimbenika održivosti u područja organizacijskih zahtjeva, uvjeta poslovanja, upravljanja rizicima i ocjene ciljnog tržišta.

               Komisija je u svojem mandatu naglasila da promjene u definiciji ciljnog tržišta ne smiju dovesti do zavaravajućih prodajnih praksi, npr. jasnim utvrđivanjem investicijskih ciljeva i ograničenja održivosti. Osim toga, Komisija je ponovno potvrdila da bi trebalo zadržati mogućnost utvrđivanja ciljnog tržišta za klijente bez ciljeva povezanih s održivosti.

               ESMA je 30. travnja 2019. objavila „Završno izvješće o uključivanju rizika i čimbenika održivosti u Direktivu MiFID II”. U savjetu su uzeta u obzir mišljenja dionika iznesena tijekom javnog savjetovanja provedenog od 19. prosinca 2018. do 19. veljače 2019. Savjet sadržava i analizu troškova i koristi. Osim toga, ESMA je 4. veljače 2019. provela otvorenu javnu raspravu da bi prikupila dodatna stajališta. Provedeno je savjetovanje i s ESMA-inom Interesnom skupinom za vrijednosne papire i tržišta kapitala. U tom se izvješću razmatra uključivanje rizika održivosti i čimbenika održivosti u organizacijske zahtjeve te strukture investicijskih društava za nadgledanje proizvoda i upravljanje njima. Preporuke o strukturama za nadgledanje proizvoda i upravljanje njima koje je ESMA pripremila i za koje je provela javno savjetovanje uključene su u nacrt ove delegirane direktive.

               U skladu s načelima bolje regulative taj je nacrt prijedloga bio objavljen radi savjetovanja od 8. lipnja 2020. do 6. srpnja 2020. Nakon pažljivog razmatranja povratnih informacija, u tekst Obrazloženja unesene su dodatne izmjene.

               3.PRAVNI ELEMENTI DELEGIRANOG AKTA

               Pravna osnova ove Direktive utvrđena je u članku 16. stavku 12. i članku 24. stavku 13. Direktive 2014/65/EU.

               Ovom Direktivom obuhvaćene su sljedeće izmjene Delegirane direktive (EU) 2017/593:

               Svrha je članka 1. pojasniti da proizvođači trebaju na odgovarajući način uzeti u obzir ciljeve povezane s održivosti pri navođenju vrste ili vrsta klijenata s čijim je potrebama, obilježjima i ciljevima financijski instrument usklađen. Nadalje, ocjenom ciljnog tržišta s obzirom na profil rizika-dobiti predmetnog proizvoda i značajke proizvoda trebalo bi obuhvatiti i cilj instrumenta u pogledu održivih ulaganja te okolišnih ili socijalnih obilježja. U kontekstu tog preispitivanja proizvođači bi isto tako trebali izričito uzeti u obzir ciljeve klijenata povezane s održivosti.

               Nadalje, proizvođači bi trebali objaviti čimbenike održivosti financijskih instrumenata na transparentan način kojim se investicijskim društvima omogućuje uspostava dijaloga s klijentima ili potencijalnim klijentima kako bi mogli dovoljno detaljno razumjeti pojedinačne preferencije klijenata u pogledu održivosti, u skladu s Delegiranom uredbom Komisije (EU) 2017/565
                  10
               . Za održiva ulaganja neće biti potrebno utvrditi negativno ciljno tržište.

               U članku 2. navode se ti zahtjevi za distributere.

               Naposljetku, u članku 3. utvrđuje se datum početka primjene predložene direktive, uključujući prijelazno razdoblje od 12 mjeseci.

               DELEGIRANA DIREKTIVA KOMISIJE (EU) .../…

               оd 21.4.2021.

               o izmjeni Delegirane direktive (EU) 2017/593 u pogledu uključivanje čimbenika održivosti u obveze upravljanja proizvodima

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU
                  11
               , a posebno njezin članak 16. stavak 12. i članak 24. stavak 13.,

               budući da:

               (1)Prelazak na niskougljično, održivije, resursno učinkovito kružno gospodarstvo u skladu s ciljevima održivog razvoja ključna je za dugoročnu konkurentnost gospodarstva Unije. Unija je 2016. sklopila Pariški sporazum
                  12
               . Člankom 2. stavkom 1. točkom (c) Pariškog sporazuma utvrđuje se cilj jačanja odgovora na klimatske promjene, među ostalim usklađivanjem financijskih tokova s nastojanjima usmjerenima na niske emisije stakleničkih plinova i razvoj otporan na klimatske promjene.

               (2)Prepoznajući taj izazov, Komisija je u prosincu 2019. predstavila europski zeleni plan
                  13
               . Europski zeleni plan nova je strategija rasta kojom se Uniju nastoji preobraziti u pravedno i prosperitetno društvo s modernim, resursno učinkovitim i konkurentnim gospodarstvom u kojem od 2050. nadalje neće biti neto emisija stakleničkih plinova i u kojem gospodarski rast nije povezan s upotrebom resursa. Za ostvarenje tog cilja ulagačima je potrebno poslati jasne signale o njihovim ulaganjima da bi imovina bila iskoristiva, a financiranje održivo.

               (3)Komisija je u ožujku 2018. objavila Akcijski plan o financiranju održivog rasta
                  14
                u kojem se utvrđuje ambiciozna i sveobuhvatna strategija održivog financiranja. Jedan je od ciljeva iz Akcijskog plana preusmjeriti tokove kapitala u održiva ulaganja u svrhu održivog i uključivog rasta.

               (4)Pravilnom provedbom Akcijskog plana potiče se potražnja ulagatelja za održivim ulaganjima. Stoga je potrebno pojasniti da bi čimbenike održivosti i ciljeve povezane s održivosti trebalo uzeti u obzir u okviru zahtjeva za upravljanje proizvodima utvrđenih u Delegiranoj direktivi Komisije (EU) 2017/593
                  15
               .

               (5)Investicijska društva koja proizvode i distribuiraju financijske instrumente trebala bi uzeti u obzir čimbenike održivosti u postupku odobravanja proizvoda za svaki financijski instrument i u drugim mehanizmima nadgledanja proizvoda i upravljanja njima za svaki financijski instrument koji se namjerava distribuirati klijentima koji traže financijske instrumente s profilom povezanim s održivosti.

               (6)S obzirom na to da bi ciljno tržište trebalo dovoljno detaljno utvrditi, opća izjava da je profil financijskog instrumenta povezan s održivošću ne bi trebala biti dovoljna. Umjesto toga, investicijska društva koja proizvode i distribuiraju financijske instrumente trebala bi navesti kojoj bi skupini klijenata čiju su ciljevi povezani s održivosti trebalo distribuirati financijski instrument.

               (7)Kako bi se osiguralo da financijski instrumenti koji uključuju čimbenike održivosti ostanu lako dostupni i klijentima koji nemaju preferencije u pogledu održivosti, od investicijskih društava ne bi se trebalo zahtijevati da utvrde skupine klijenata s čijim potrebama, obilježjima i ciljevima financijski instrument koji uključuju čimbenike održivosti nije kompatibilan.

               (8)Čimbenici održivosti financijskog instrumenta trebali bi biti predstavljeni na transparentan način kako bi se distributeru omogućilo da svojim klijentima ili potencijalnim klijentima pruži relevantne informacije.

               (9)Delegiranu direktivu (EU) 2017/593 trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.
               Izmjene Delegirane direktive (EU) 2017/593

               Delegirana direktiva (EU) 2017/593 mijenja se kako slijedi:

               (1)U članku 1. dodaje se sljedeći stavak 5.:

               „5.
                     ‚čimbenici održivosti’ znači čimbenici održivosti kako su definirani u članku 2. točki 24. Uredbe (EU) 2019/2088*.

               _______________________________________________________________

               *Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).”;

               (2)Članak 9. mijenja se kako slijedi:

               (a)u stavku 9. prvi podstavak zamjenjuje se sljedećim:

               „9.
                     Države članice zahtijevaju od investicijskih društava da dovoljno detaljno utvrde potencijalno ciljno tržište za svaki financijski instrument i navedu vrstu ili vrste klijenata s čijim je potrebama, obilježjima i ciljevima, uključujući ciljeve povezane s održivosti, financijski instrument usklađen. U okviru tog postupka društvo utvrđuje sve skupine klijenata s čijim potrebama, obilježjima i ciljevima financijski instrument nije usklađen, osim ako se financijskim instrumentima uzimaju u obzir čimbenici održivosti. Ako investicijska društva surađuju pri proizvodnji financijskog instrumenta, treba utvrditi samo jedno ciljno tržište.”;

               (b)stavak 11. zamjenjuje se sljedećim:

               „11.
                     Države članice zahtijevaju od investicijskih društava da utvrde ispunjuje li financijski instrument utvrđene potrebe, obilježja i ciljeve ciljnog tržišta, među ostalim i na temelju ispitivanja sljedećih elemenata:

               (a)je li profil rizika-dobiti financijskog instrumenta u skladu s ciljnim tržištem;

               (b)jesu li čimbenici održivosti financijskog instrumenta, ako je to relevantno, u skladu s ciljnim tržištem;

               (c)je li dizajn financijskog instrumenta obilježen značajkama od kojih klijent ima koristi i ne temelji se na poslovnom modelu koji se oslanja na profitabilnost loših rezultata klijenta.”;

               (c)u stavku 13. dodaje se sljedeći drugi podstavak:

               „Čimbenici održivosti financijskog instrumenta prikazuju se na transparentan način i pružaju distributerima relevantne informacije kako bi se na odgovarajući način uzeli u obzir svi ciljevi klijenta ili potencijalnog klijenta povezani s održivosti.”;

               (d)stavak 14. mijenja se kako slijedi:

               „14.
                     Države članice zahtijevaju od investicijskih društava da redovito preispituju financijske instrumente koje proizvode, uzimajući pritom u obzir sve događaje koji mogu bitno utjecati na potencijalni rizik utvrđenog ciljnog tržišta. Investicijska društva razmatraju je li financijski instrument i dalje usklađen s potrebama, obilježjima i ciljevima ciljnog tržišta, uključujući ciljeve povezane s održivosti, i distribuira li se na ciljnom tržištu ili dolazi do klijenata s čijim potrebama, obilježjima i ciljevima nije usklađen.”;

               (3)članak 10. mijenja se kako slijedi:

               (a)u stavku 2. prvi podstavak zamjenjuje se sljedećim:

               „2.
                     Države članice zahtijevaju od investicijskih društava da uspostave odgovarajuće mehanizme upravljanja proizvodima kako bi se osiguralo da proizvodi i usluge koje namjeravaju ponuditi ili preporučiti budu u skladu s potrebama, obilježjima i ciljevima utvrđenog ciljnog tržišta, uključujući ciljeve povezane s održivosti, te da planirana distribucijska strategija bude usklađena s utvrđenim ciljnim tržištem. Investicijska društva primjereno utvrđuju i ocjenjuju okolnosti i potrebe klijenata na koje se namjeravaju usredotočiti kako bi osigurala da se interesi klijenata ne dovode u pitanje zbog komercijalnih pritisaka ili pritisaka financiranja. U okviru tog postupka investicijska društva utvrđuju sve skupine klijenata s čijim potrebama, obilježjima i ciljevima proizvod ili usluga nisu usklađeni, osim ako se financijskim instrumentima uzimaju u obzir čimbenici održivosti.”;

               (b)stavak 5. zamjenjuje se sljedećim:

               „5.
                     Države članice zahtijevaju od investicijskih društava da redovito preispituju investicijske proizvode koje nude ili preporučuju te usluge koje pružaju, uzimajući pritom u obzir sve događaje koji mogu bitno utjecati na potencijalni rizik utvrđenog ciljnog tržišta. Društva ocjenjuju barem jesu li proizvod ili usluga i dalje usklađeni s potrebama, obilježjima i ciljevima utvrđenog ciljnog tržišta, uključujući ciljeve povezane s održivosti, i je li planirana distribucijska strategija i dalje primjerena. Društva razmatraju ciljno tržište i/ili ažuriranje mehanizma upravljanja proizvodima ako otkriju da je ciljno tržište netočno utvrđeno za neki proizvod ili uslugu odnosno da proizvod ili usluga više ne odgovaraju okolnostima na utvrđenom ciljnom tržištu, primjerice ako je proizvod postao nelikvidan ili je zbog promjena na tržištu obilježen velikom volatilnošću.”.

               Članak 2.
               Prenošenje

               1.Države članice najkasnije do [SL: unijeti datum točno 12 mjeseci manje jedan dan nakon stupanja na snagu ovog delegiranog akta] donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.

               Te se odredbe primjenjuju od [SL: unijeti datum točno 15 mjeseci nakon stupanja na snagu ovog delegiranog akta].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.
               Stupanje na snagu

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.
               Adresati

               Ova je Direktiva upućena državama članicama.

               Sastavljeno u Bruxellesu 21.4.2021.

                     Za Komisiju

                     Predsjednica
                     Ursula VON DER LEYEN

                     (1)

                        Komunikacija Komisije Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija: Europski zeleni plan [COM(2019) 640 final].

                     (2)

                        Komunikacija Komisije Europskom parlamentu, Europskom Vijeću, Vijeću, Europskoj središnjoj banci, Europskom gospodarskom i socijalnom odboru i Odboru regija „Akcijski plan o financiranju održivog rasta [COM(2018) 097 final].

                     (3)

                        Delegirana direktiva Komisije (EU) 2017/593 od 7. travnja 2016. o dopuni Direktive 2014/65/EU Europskog parlamenta i Vijeća u vezi sa zaštitom financijskih instrumenata i novčanih sredstava koja pripadaju klijentima, obvezama upravljanja proizvodima i pravilima koja se primjenjuju na davanje ili primanje naknada, provizija ili novčanih ili nenovčanih koristi (SL L 87, 31.3.2017., str. 500.).

                     (4)

                        Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).

                     (5)

                        Delegirana direktiva Komisije (EU) 2017/593 od 7. travnja 2016. o dopuni Direktive 2014/65/EU Europskog parlamenta i Vijeća u vezi sa zaštitom financijskih instrumenata i novčanih sredstava koja pripadaju klijentima, obvezama upravljanja proizvodima i pravilima koja se primjenjuju na davanje ili primanje naknada, provizija ili novčanih ili nenovčanih koristi (SL L 87, 31.3.2017., str. 500.).

                     (6)

                        Vidjeti članak 16. stavak 3. Direktive MiFID, ali i njezin čl. 9. st. 3.

                     (7)

                        Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).

                     (8)

                        Uredba (EU) 2019/2089 Europskog parlamenta i Vijeća od 27. studenoga 2019. o izmjeni Uredbe (EU) 2016/1011 u pogledu referentnih vrijednosti EU-a za klimatsku tranziciju i referentnih vrijednosti EU-a usklađenih s Pariškim sporazumom te objavama u vezi s održivošću za referentne vrijednosti (SL L 317, 9.12.2019., str. 17.).

                     (9)

                        Uredba (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i o izmjeni Uredbe (EU) 2019/2088 (SL L 198, 22.6.2020., str. 13.).

                     (10)

                        Delegirana uredba Komisije (EU) 2017/565 od 25. travnja 2016. o dopuni Direktive 2014/65/EU Europskog parlamenta i Vijeća u vezi s organizacijskim zahtjevima i uvjetima poslovanja investicijskih društava te izrazima definiranima za potrebe te Direktive (SL L 87, 31.3.2017., str. 1.).

                     (11)

                        SL L 173, 12.6.2014., str. 349.

                     (12)

                        Odluka Vijeća (EU) 2016/1841 od 5. listopada 2016. o sklapanju, u ime Europske unije, Pariškog sporazuma donesenoga u sklopu Okvirne konvencije Ujedinjenih naroda o klimatskim promjenama (SL L 282, 19.10.2016., str. 1.).

                     (13)

                        COM(2019) 640 final.

                     (14)

                        COM(2018) 97 final.

                     (15)

                        Delegirana direktiva Komisije (EU) 2017/593 od 7. travnja 2016. o dopuni Direktive 2014/65/EU Europskog parlamenta i Vijeća u vezi sa zaštitom financijskih instrumenata i novčanih sredstava koja pripadaju klijentima, obvezama upravljanja proizvodima i pravilima koja se primjenjuju na davanje ili primanje naknada, provizija ili novčanih ili nenovčanih koristi (SL L 87, 31.3.2017., str. 500.).


title: DELEGIRANA DIREKTIVA KOMISIJE (EU) .../… o izmjeni Priloga III. Direktivi 2014/90/EU Europskog parlamenta i Vijeća o pomorskoj opremi u pogledu primjenjive norme za laboratorije koje upotrebljavaju tijela za ocjenu sukladnosti za pomorsku opremu

text:
               OBRAZLOŽENJE

               1.KONTEKST DELEGIRANOG AKTA

               Direktivom 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ (dalje u tekstu „Direktiva”) propisuje se da je „Komisija ovlaštena donositi delegirane akte u skladu s člankom 37. kako bi ažurirala upućivanja na norme, kako je navedeno u Prilogu III., kada nove norme postanu dostupne”.

               U Prilogu III. Direktivi zahtijeva se da tijela za ocjenu sukladnosti koja djeluju kao prijavljena tijela za pomorsku opremu osiguraju da ispitni laboratoriji koji se koriste za ocjenu sukladnosti ispunjavaju zahtjeve norme EN ISO/IEC 17025.

               Normom EN ISO/IEC 17025 laboratorijima se omogućuje da dokažu da posluju stručno i da dobivaju valjane rezultate, čime se promiče povjerenje u njihov rad.

               Posljednja verzija norme EN ISO/IEC 17025 objavljena je 2005., a otad su se promijenili tržišni uvjeti i tehnologija. Stoga su Međunarodna organizacija za normizaciju (ISO) i Međunarodna elektrotehnička komisija (IEC) objavile novu verziju norme 2017. godine.

               Prema ISO-u, najvažnije su promjene sljedeće:

               ·Područje primjene revidirano je kako bi se obuhvatile sve laboratorijske aktivnosti, uključujući ispitivanje, umjeravanje i uzorkovanje povezano s naknadnim umjeravanjem i ispitivanjem.

               ·Donesena je nova struktura kako bi se norma uskladila s drugim postojećim normama za ocjenu sukladnosti ISO/IEC, kao što je serija ISO/IEC 17000 o ocjeni sukladnosti.

               ·Procesni pristup sada odgovara pristupu novijih normi kao što su ISO 9001 (upravljanje kvalitetom), ISO 15189 (kvaliteta medicinskih laboratorija) i serija ISO/IEC 17000 (norme za aktivnosti ocjene sukladnosti), pri čemu se naglasak stavlja na rezultate procesa umjesto na detaljan opis njegovih zadaća i koraka.

               ·Norma je jače usmjerena na informacijske tehnologije. S obzirom na to da se papirnati priručnici, zapisi i izvješća polako ukidaju u korist elektroničkih verzija, uključuje upotrebu računalnih sustava, elektroničke evidencije te izradu elektroničkih rezultata i izvješća.

               ·Dodan je novi odjeljak kojim se uvodi koncept razmišljanja temeljenog na riziku i opisuju sličnosti s novom verzijom norme ISO 9001:2015, Sustavi upravljanja kvalitetom – Zahtjevi.

               ·Terminologija je ažurirana. Primjeri uključuju promjene u Međunarodnom mjeriteljskom rječniku (VIM) i usklađivanje s terminologijom ISO-a/IEC-a, koja sadržava skup zajedničkih pojmova i definicija za sve norme za ocjenjivanje sukladnosti.

               Ovim trećim izdanjem norme (EN ISO/IEC 17025:2017) poništava se i zamjenjuje drugo izdanje (EN ISO/IEC 17025:2005), a upućivanje na normu u Direktivi trebalo bi stoga na odgovarajući način ažurirati.

               Uzimajući u obzir ograničeno područje primjene predloženih izmjena, Komisija smatra da neće biti potrebno da države članice obavijeste o mjerama prenošenja u skladu sa Zajedničkom političkom izjavom država članica i Komisije od 28. rujna 2011. o dokumentima s objašnjenjima u kojima se objašnjava odnos između sastavnih dijelova Direktive i odgovarajućih dijelova nacionalnih instrumenata za prenošenje.

               2.SAVJETOVANJA PRIJE DONOŠENJA AKTA

               Savjetovanje s dionicima održano je 3. studenoga 2020. u okviru sastanka Radne skupine za pomorsku opremu (E02653), koja se sastoji od nadležnih tijela država članica i predstavnika dionika.

               Osim toga, savjetovanje s javnošću provedeno je u okviru standardnog četverotjednog javnog savjetovanja o delegiranim/provedbenim aktima.

               3.PRAVNI ELEMENTI DELEGIRANOG AKTA

               Delegiranim aktom upućivanje na normu EN ISO/IEC 17025:2005 u Prilogu III. Direktivi zamjenjuje se upućivanjem na revidiranu normu EN ISO/IEC 17025:2017.

               DELEGIRANA DIREKTIVA KOMISIJE (EU) .../…

               оd 30.4.2021.

               o izmjeni Priloga III. Direktivi 2014/90/EU Europskog parlamenta i Vijeća o pomorskoj opremi u pogledu primjenjive norme za laboratorije koje upotrebljavaju tijela za ocjenu sukladnosti za pomorsku opremu

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ
                  1
               , a posebno njezin članak 36.,

               budući da:

               (1)Direktivom 2014/90/EU zahtijeva se da tijela za ocjenu sukladnosti moraju ispuniti zahtjeve utvrđene u Prilogu III. kako bi postala prijavljena tijela.

               (2)Tijela za ocjenu sukladnosti trebaju osigurati da ispitni laboratoriji koji se upotrebljavaju za ocjenu sukladnosti ispunjavaju zahtjeve norme EN ISO/IEC 17025.

               (3)Normom EN ISO/IEC 17025 utvrđuju se opći zahtjevi za osposobljenost, nepristranost i dosljedan rad laboratorija.

               (4)ISO je 2017. objavio reviziju norme EN ISO/IEC 17025 te je povukao njezinu prethodnu verziju, koja bi se i dalje mogla primjenjivati tijekom trogodišnjeg prijelaznog razdoblja koje završava u studenome 2020.

               (5)Upućivanje iz Direktive (EU) 2014/90 na normu EN ISO/IEC 17025 trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               U točki 19. Priloga III. Direktivi 2014/90/EU upućivanje na normu „EN ISO/IEC 17025:2005” zamjenjuje se upućivanjem na „EN ISO/IEC 17025:2017”.

               Članak 2.

               1.Države članice donose zakone i druge propise potrebne za usklađivanje s ovom Direktivom najkasnije do [posljednjeg dana mjeseca u kojem pada datum koji se računa kao datum stupanja na snagu ove Direktive + pet mjeseci]. One Komisiji odmah dostavljaju tekst tih odredaba.

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 30.4.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 257, 28.8.2014., str. 146.